b'\n_START_ARTICLE_\nHeinojen murhat\n_START_PARAGRAPH_\nHeinojen murhat oli Suomea kohahduttanut, erityisen suunnitelmallinen rikos, joka tapahtui 24. elokuuta 2001. T\xc3\xa4ll\xc3\xb6in nelj\xc3\xa4 16\xe2\x80\x9318-vuotiasta espoolaisnuorukaista murhasivat liikemies Kari Martti Heinon (s. 11. tammikuuta 1952) ja t\xc3\xa4m\xc3\xa4n vaimon Elise Aulikki Heinon (o.s. Aitta, s. 22. lokakuuta 1965) Lopella sijaitsevalla kes\xc3\xa4m\xc3\xb6kill\xc3\xa4. Heinot oli kutsuttu m\xc3\xb6kille, ja kun he astuivat autosta, piilossa ollut nuorukainen ampui heit\xc3\xa4 pienoiskiv\xc3\xa4\xc3\xa4rill\xc3\xa4. Murhien j\xc3\xa4lkeen nuoret k\xc3\xa4tkiv\xc3\xa4t ruumiit upottamalla ne Suomenlahteen. Jutun p\xc3\xa4\xc3\xa4tekij\xc3\xa4 oli houkutellut nuoremmat avukseen kertoen n\xc3\xa4hneens\xc3\xa4 Martti Heinolla olevan huomattavan suuria m\xc3\xa4\xc3\xa4ri\xc3\xa4 k\xc3\xa4teist\xc3\xa4 rahaa.\n_START_SECTION_\nRikosta edelt\xc3\xa4neet tapahtumat\n_START_PARAGRAPH_\nPojat olivat syytt\xc3\xa4j\xc3\xa4n mukaan tavanneet elokuun aikana useita kertoja ja pohtineet tapoja Martti Heinon murhaamiseksi. My\xc3\xb6hemmin oli p\xc3\xa4\xc3\xa4tetty, ett\xc3\xa4 my\xc3\xb6s Martti Heinon vaimo piti tappaa, jotta poikien vanhemmat sek\xc3\xa4 poliisi eiv\xc3\xa4t p\xc3\xa4\xc3\xa4sisi niin helposti murhaajien j\xc3\xa4ljille. Markus \xc3\x96sterman oli sanonut rikostovereilleen, ett\xc3\xa4 Heino oli huijannut heilt\xc3\xa4 rahaa k\xc3\xa4nnykk\xc3\xa4kaupoissa. Suunnitelman mukaan Heinot piti houkutella m\xc3\xb6kille muka uusia k\xc3\xa4nnykk\xc3\xa4kauppoja varten. Ideana oli, ett\xc3\xa4 Heino ottaisi paljon rahaa m\xc3\xb6kille. \xc3\x96sterman oli my\xc3\xb6s maksanut etuk\xc3\xa4teen nuoremmille pojille kullekin tuhat Suomen markkaa.\n_START_SECTION_\nAmpuminen\n_START_PARAGRAPH_\nKun Heinot saapuivat m\xc3\xb6kille, Jani Pesola k\xc3\xa4velytti parin autoltaan ampujaksi sovitun Saku Salon reitille. Sampsa M\xc3\xa4ntyl\xc3\xa4 tarkkaili tapahtumia v\xc3\xa4limatkan p\xc3\xa4\xc3\xa4st\xc3\xa4. Salo tappoi Martti Heinon ampumalla kiven takaa kiikarit\xc3\xa4ht\xc3\xa4imell\xc3\xa4 varustetulla pienoiskiv\xc3\xa4\xc3\xa4rill\xc3\xa4. T\xc3\xa4ss\xc3\xa4 vaiheessa \xc3\x96sterman oli jo matkalla takaisin Espooseen. Martti Heinon vaimo Elise tapettiin l\xc3\xa4hiet\xc3\xa4isyydelt\xc3\xa4 vasta siin\xc3\xa4 vaiheessa kun h\xc3\xa4n oli h\xc3\xa4lytt\xc3\xa4m\xc3\xa4ss\xc3\xa4 ambulanssia miehelleen. Ruumiit kuljetettiin suurissa urheilukasseissa Heinojen Peugeot 206-merkkisell\xc3\xa4 autolla takaisin Espooseen. My\xc3\xb6hemmin laukut pudotettiin Espoon rannikolla mereen. Poliisi l\xc3\xb6ysi laukut muutaman p\xc3\xa4iv\xc3\xa4n p\xc3\xa4\xc3\xa4st\xc3\xa4 intensiivisten etsint\xc3\xb6jen tuloksena. Koska Heinoilla ei ollutkaan mukanaan suurta m\xc3\xa4\xc3\xa4r\xc3\xa4\xc3\xa4 k\xc3\xa4teist\xc3\xa4 rahaa, murtautuivat pojat murhaa seuranneena p\xc3\xa4iv\xc3\xa4n\xc3\xa4 Heinojen kotiin ja varastivat sielt\xc3\xa4 matkapuhelimia. Saaliin arvo oli hyvin v\xc3\xa4h\xc3\xa4inen.\n_START_SECTION_\nOikeudenk\xc3\xa4ynti\n_START_PARAGRAPH_\nOikeudenk\xc3\xa4ynti alkoi 21. marraskuuta 2001 Riihim\xc3\xa4en k\xc3\xa4r\xc3\xa4j\xc3\xa4oikeudessa. Oikeussali oli oikeudenk\xc3\xa4ynnin aikana t\xc3\xa4ynn\xc3\xa4 toimittajia, mutta poikien vanhempia ei n\xc3\xa4hty paikalla. Oikeudenk\xc3\xa4ynnin alussa valtionsyytt\xc3\xa4j\xc3\xa4 Matti Nissinen antoi pitk\xc3\xa4n kuvauksen elokuun tapahtumista ja niiden suunnittelusta. Nissisen mukaan jokaisella syytetyll\xc3\xa4 oli tarkoin sovitut teht\xc3\xa4v\xc3\xa4t, jotka he suorittivat johdonmukaisesti. Nissisen mukaan \xc3\x96sterman oli suunnitellut jutun ja suostutellut muut osallistumaan. Suostuttelukeinona oli Martti Heinon rahasalkku, jota h\xc3\xa4n \xc3\x96stermanin mukaan kuljettaisi mukanaan murhahetkell\xc3\xa4. Nuorempien poikien asianajajat totesivat Nissisen tarinan suurelta osin oikeaksi. He kuitenkin v\xc3\xa4ittiv\xc3\xa4t, ett\xc3\xa4 nuorempien poikien p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 ei ollut murha, vaan he olivat herkk\xc3\xa4uskoisina pyrkineet auttamaan yst\xc3\xa4v\xc3\xa4\xc3\xa4ns\xc3\xa4, joka v\xc3\xa4itti tulleensa huiputetuksi. Puolustus oli vaatinut asian k\xc3\xa4sittelemist\xc3\xa4 suljettujen ovien takana, mutta t\xc3\xa4h\xc3\xa4n ei oikeus n\xc3\xa4hnyt syyt\xc3\xa4 suostua._NEWLINE_Salo, Pesola ja M\xc3\xa4ntyl\xc3\xa4 kiistiv\xc3\xa4t murhasyytteet, mutta my\xc3\xb6nsiv\xc3\xa4t joko tapon tai tapon avustamisen. \xc3\x96sterman sen sijaan kiisti koko oikeudenk\xc3\xa4ynnin ajan kaikki syyt\xc3\xb6kset murhaan osallistumisesta tai sen suunnittelusta, vaikka my\xc3\xb6nsi osallistuneensa ruumiiden upottamiseen mereen. Tekij\xc3\xa4t passitettiin 23. marraskuuta 2001 mielentilatutkimukseen Vanhan Vaasan sairaalaan. Tutkimuksen mukaan he olivat toimineet t\xc3\xa4ydess\xc3\xa4 ymm\xc3\xa4rryksess\xc3\xa4.\n_START_SECTION_\nTapauksesta annetut tuomiot\n_START_PARAGRAPH_\nRiihim\xc3\xa4en k\xc3\xa4r\xc3\xa4j\xc3\xa4oikeus tuomitsi 26. kes\xc3\xa4kuuta 2002 ryhm\xc3\xa4n ainoan 18 vuotta t\xc3\xa4ytt\xc3\xa4neen Markus Aarre Walter \xc3\x96stermanin elinkautiseen vankeuteen. Laukaukset ampunut 16-vuotias Saku Salo sai 13 vuoden tuomion. 17-vuotiaat Jani Pesola ja Sampsa M\xc3\xa4ntyl\xc3\xa4 saivat 12 vuoden tuomion. Lis\xc3\xa4ksi k\xc3\xa4r\xc3\xa4j\xc3\xa4oikeus m\xc3\xa4\xc3\xa4r\xc3\xa4si tekij\xc3\xa4t maksamaan Elise ja Martti Heinon vanhemmille ja Martti Heinon pojalle henkisist\xc3\xa4 k\xc3\xa4rsimyksist\xc3\xa4 korvauksena kullekin 6\xc2\xa0752 euroa._NEWLINE_Kouvolan hovioikeus piti 14. helmikuuta 2003 tuomiot samoina. Salo, Pesola ja M\xc3\xa4ntyl\xc3\xa4 tyytyiv\xc3\xa4t hovioikeuden p\xc3\xa4\xc3\xa4t\xc3\xb6kseen. \xc3\x96sterman haki valituslupaa korkeimmalta oikeudelta. Korkein oikeus hylk\xc3\xa4si valitushakemuksen 4. toukokuuta 2003. Murhattujen omaiset tyytyiv\xc3\xa4t tuomioihin mutta olivat tyytym\xc3\xa4tt\xc3\xb6mi\xc3\xa4 saamiinsa korvauksiin. _NEWLINE_Salo, Pesola ja M\xc3\xa4ntyl\xc3\xa4 passitettiin k\xc3\xa4rsim\xc3\xa4\xc3\xa4n rangaistustaan Jokelan vankilaan, \xc3\x96sterman Helsingin vankilaan. Ensikertalaisina ja alle 21-vuotiaina rikoksentekij\xc3\xb6in\xc3\xa4 Salo, Pesola ja M\xc3\xa4ntyl\xc3\xa4 istuivat tuomioistaan hieman yli viisi vuotta. He vapautuivat ehdonalaiseen lokakuun alussa 2006. _NEWLINE_\xc3\x96sterman anoi armahdusta tasavallan presidentilt\xc3\xa4, mutta anomus hyl\xc3\xa4ttiin vuoden 2008 alussa. Helsingin hovioikeus hyv\xc3\xa4ksyi 12. marraskuuta 2012 \xc3\x96stermanin ehdonalaisanomuksen ja p\xc3\xa4\xc3\xa4tti, ett\xc3\xa4 t\xc3\xa4m\xc3\xa4 p\xc3\xa4\xc3\xa4see vankilasta ehdonalaiseen vapauteen 30. elokuuta 2013. Vapautusta seuraa kolmen vuoden koeaika.\n_START_SECTION_\nTapauksen saama julkisuus\n_START_PARAGRAPH_\nHeinojen murhat aiheuttivat laajaa keskustelua lehtien palstoilla rikoksesta itsest\xc3\xa4\xc3\xa4n ja sen yhteyksist\xc3\xa4 muihin yhteiskunnallisiin asioihin. Tapauksen katsottiin saaneen huomiota osaksi sen takia, ett\xc3\xa4 tekij\xc3\xb6ill\xc3\xa4 ei ollut aikaisempia vankeustuomioita, ja he olivat hyv\xc3\xa4maineisten l\xc3\xa4hi\xc3\xb6iden "hyvist\xc3\xa4 kodeista"._NEWLINE_Heinojen perhetutun laulaja Frederikin kustannusyhti\xc3\xb6 Viihdekiila Ky on julkaissut tapauksesta kirjan Totuus Heinojen murhista (2003), jonka kirjoitti Tony Latva. Kirja suututti Heinojen omaiset. Martti Heinon is\xc3\xa4n Paavo Heinon mielest\xc3\xa4 Frederik yritti rahastaa Heinojen surmilla. Kirjasta tuli kallis floppi._NEWLINE_Elokuvaohjaaja Pekka Lehto ohjasi vuonna 2005 aiheeseen pohjautuvan elokuvan Game Over, jossa p\xc3\xa4\xc3\xa4osaa esitti Reino Nordin.'